Z A P I S N I K
s 20. sjednice Vijeća Gradske četvrti Sesvete, održane 27. prosinca 2018., s početkom u 17,00 sati u Gradskoj četvrti Sesvete – Područnom uredu Sesvete, Trg Dragutina Domjanića 4, soba 23/II, Sesvete.

Nazočni članovi Vijeća Gradske četvrti Sesvete:
Petar Bajan, Marija Baričević, Željko Blažinović, Antun Bošnjaković, Marko Brkić, Marko Galić, Ivanka Gregoranić, Mira Halapa, Jurica Jug, Stjepan Kezerić, Damir Kostanjski, Tihomir Lukanić, Vladimir Marić, Dražen Markota, Mladen Šturlić-Tupek, Zlata Trošelj i Nataša Vučkov. 

Opravdano odsutni: 
Maja Buljubašić, Boris Matoic

Nazočni radno:
- Borko Samec - urednik portala Sesvete Danas
- Stipe Jurić, Petar Vukelić - Gradski ured za mjesnu samoupravu, P.O. Sesvete

Sjednicu Vijeća Gradske četvrti Sesvete otvara Stjepan Kezerić, pozdravlja nazočne članove Vijeća, sve radno nazočne, zahvaljuje na odazivu, konstatira da je prisutno 15 članova Vijeća, te Vijeće može pravovaljano odlučivati.
Stjepan Kezerić upitao je jesu li svi članovi zaprimili zapisnik i imaju li kakav komentar ili primjedbu na njega.
Članovi Vijeća nemaju primjedbi, te je zapisnik 19. sjednice održane 30. studenog 2018. usvojen jednoglasno.

Predsjednik je potom iznio prijedlog dnevnog reda 20. sjednice Vijeća Gradske četvrti Sesvete i zamolio članove Vijeća, ako imaju kakve primjedbe ili prijedloge, da ih iznesu.

Prijedloga i primjedbi na dnevni red nije bilo, te je Vijeće jednoglasno donijelo

DNEVNI RED :

1. Prijedlog Zaključka o izmjeni Plana komunalnih aktivnosti Gradske četvrti Sesvete u 2018.,
2. Prijedlog Zaključka o izmjeni Programa održavanja komunalne infrastrukture na području 
    Gradske četvrti Sesvete u 2018.
3. Nacrt prijedloga odluke o donošenju Urbanističkog plana uređenja Zona Badel
4. Razno.

 / Prelazi se na rad po dnevnom redu /

Ad 1)

Stjepan Kezerić pitao je članove Vijeća imaju li kakav komentar na dostavljene materijale vezano uz ovu točku dnevnog reda. 
Tihomir Lukanić rekao je kako Vijeće Gradske četvrti Sesvete pokušava što više asfaltirati na kraju kalendarske godine, no nije mu jasno po kojem kriteriju se odabiru prometnice koje će se asfaltno uređivati. Smatra da nije ravnopravna raspodjela utroška sredstava koja su za asfaltiranje, te da u Prigorju postoje mjesni odbori gdje su još makadamski putevi, a da se u nekim mjesnim odborima ponovno asfaltiraju prometnice gdje nije bio toliko oštećen asfalt. Napomenuo je da se u Sesvetama u asfaltiranje ulazi bez nekakvog šireg plana ili vizije.
Stjepan Kezerić opisao je asfalterske aktivnosti na području Gradske četvrti Sesvete te je iskazao žaljenje zato što je zbog snijega otkazano asfaltiranje Dubokog jarka. Istaknuo je kako je brzom reakcijom Podružnice Zagrebačke ceste uređena prometnica u Obrežu što su građani iz Soblineca puno puta tražili. Cilj je da se prometnica u Dubokom jarku asfaltira na proljeće kao važna poveznica koja povezuje naselje Sesvete i sesvetsko Prigorje.  je da Tihomir Lukanić ima krivu predodžbu o tome kako su se sredstva, a koja su iznađena rebalansom Plana komunalnih aktivnosti Gradske četvrti Sesvete u 2019., koristila za uređivanje prometnica npr. Soblinec, Popovec, Dumovec itd. Sredstva su se prebacivala po potrebi i u okviru onoga što se moglo izvesti u kratkom roku, naglasio je Stjepan Kezerić.
Damir Kostanjski potvrdio je riječi predsjednika Vijeća, vezano uz želju da se rekonstruira prometnica u Dubokom Jarku, napomenuvši da zahvat nije odrađen zbog vremenskih uvjeta.
Marija Baričević pitala je kolika je realizacija Plana komunalnih aktivnost Gradske četvrti Sesvete u 2018. godini.
Stjepan Kezerić rekao je kako je visok postotak realizacije Plana komunalnih aktivnosti Gradske četvrti Sesvete  u 2018. godini, nekoliko većih projekata prenose se u 2019. godinu – uređenje objekta mjesne samouprave Kučilovina i sanacija dvorane hrvačkog kluba u Sesvetama te izgradnja šetnice uz Vuger potok.
	Vijeće je potom glasovalo o prijedlogu te s 12 glasova „za“, 1 „protiv“ i 2 suzdržana donijelo

Zaključak
o izmjeni Plana komunalnih aktivnosti Gradske četvrti Sesvete u 2018.

/ Zaključak se prilaže zapisniku sjednice /

Ad 2)

Stjepan Kezerić otvorio je raspravu po ovoj točki dnevnog reda te je istaknuo kako su u Programu održavanja komunalne infrastrukture na području Gradske četvrti Sesvete u 2018. smanjena sredstva za održavanje objekata i uređaja za odvodnju atmosferskih voda i povećana u jednakom iznosu sredstva za čišćenje javnih površina. 

/ Petar Bajan pristupio je sjednici u 17,20 /

Stipe Jurić dodatno je objasnio da je od Gradskog ureda za mjesnu samoupravu dobivena informacija da je povećan iznos koji Gradska četvrt Sesvete izdvaja za čišćenje javnih površina. To se dogodilo uslijed povećanog broja incidenata ostavljanja glomaznog i građevinskog otpada na području Gradske četvrti Sesvete.
	Kako nitko od članova Vijeća nije imao komentara, Vijeće je glasovalo o prijedlogu, te s 13 glasova „za“ i 1 „protiv“ i 2 suzdržana donijelo

Zaključak o izmjeni Programa održavanja komunalne infrastrukture
na području Gradske četvrti Sesvete u 2018.

/ Zaključak se prilaže zapisniku sjednice /


Ad 3)

Stjepan Kezerić istaknuo je da se i u ovoj točki dnevnog reda traži od Vijeća Gradske četvrti Sesvete davanje mišljenja. Stipe Jurić kazao je kako je Vijeće Gradske četvrti Sesvete zatražilo od predlagača da dođe i pobliže objasni Nacrt prijedloga odluke o donošenju Urbanističkog plana uređenja zone Badel.
Nije bilo rasprave, Vijeće je glasovalo o prijedlogu te s 13 glasova „za“ i 1 „protiv“ i 2 suzdržana donijelo



Zaključak o davanju mišljenja na Nacrt prijedloga 
odluke o donošenju Urbanističkog plana uređenja Zona Badel

/ Zaključak se prilaže zapisniku sjednice /

Ad 4)

	Predsjednik Vijeća Stjepan Kezerić zamolio je članove Vijeća da iznesu svoje prijedloge, komentare i kritike.
	Tihomir Lukanić smatra da bi bilo dobro krajem kalendarske godine izraditi prijedlog Plana komunalnih aktivnosti Gradske četvrti Sesvete za sljedeću godinu, a da bi se usvajanjem istog početkom godine trebalo omogućiti pravodobno izvršenje svih aktivnosti.
	Stjepan Kezerić rekao je da već postoji prijedlog prioriteta za Plan komunalnih aktivnosti Gradske četvrti Sesvete u 2019. godini. Najavio je kako će u siječnju inicirati sjednice nadležnih povjerenstava Vijeća kako bi se što prije iskristalizirao  prijedlog Plana komunalnih aktivnosti Gradske četvrti Sesvete. Želja je da se ranijim donošenjem Plana omogući i raniji početak radova.
	Željko Blažinović upozorio je da još nije zaprimljen odgovor od Vodoopskrbe i odvodnje d.o.o. koji je bio obećan na radnom sastanku o Vinogradskoj ulici u Vugrovcu i Prekvršju. Pitao je kada će se građani koji žive na tom području, sveukupno 114 kućanstava, moći priključiti na taj vodoopskrbni cjevovod. Zatražio je da se na iduću sjednicu Vijeća Gradske četvrti Sesvete pozovu direktor Vodoopskrbe i odvodnje d.o.o. Marin Galijot i gospodin Davor Tomić.

/ Antun Bošnjaković pristupio je sjednici u 17,27 /

	Željko Blažinović potom je upozorio na raskrižje Bistričke i Kašinske ulice, gdje se učestalo događaju teške automobilske nesreće. Rekao je da se već sedam godina pokušava izraditi projektna dokumentacija za izgradnju javne rasvjete na tom raskrižju i da moli radi sigurnosti svih u prometu da se taj projekt realizira.
	Stjepan Kezerić rekao je kako je od djelatnika Vodoopskrbe i odvodnje d.o.o. na radnom sastanku Željko Blažinović dobio odgovor, zamolio ga je točno precizira koji bi još odgovor htio dobiti. Željko Blažinović odgovorio je da navedeni problem nije „od jučer“, a ako ga se ne može riješiti onda se treba tražiti ostavka nadležnih. Zlata Trošelj rekla je da treba pozvati direktora Vodoopskrbe i odvodnje d.o.o. s čim se složio Stjepan Kezerić. Dražen Markota je naveo da uz temu Starog Brestja koja se odrađuje svaki tjedan na sastancima s Vodoopskrbom i odvodnjom d.o.o. treba uzastopce govoriti i o problemu građana iz Vinogradske ulice.
Željko Blažinović rekao je da se trebaju rješavati dugogodišnji problemi Sesveta kao što su križanje u Soblincu te križanje Bistričke i Kašinske itd. 
Vladimir Marić ispričao se okupljenim članovima Vijeća što nije dostavio sve materijale vezane uz prijedlog točke dnevnog reda za sjednicu Vijeća Gradske četvrti Sesvete po pitanju službenog dolaska Dragana Markovića „Palme“ u Grad Zagreb. Rekao je da će spomenute materijale dostaviti za iduću sjednicu.
Petar Bajan upozorio je na nekorektnost snimanja i montiranja video materijala od strane Živog zida. Predložio je da se sljedeće godine kupi kamera i da se snimaju sjednice. Stjepan Kezerić i Petar Bajan zamolili su članove Vijeća za korektnost u međusobnom radu tijekom sljedeće godine.

Daljnje rasprave nije bilo, te je Vijeće završilo s radom u 17,40.

KLASA: 026-02/18-001/575
URBROJ: 251-06-11-12-18-2
Sesvete, 27. prosinca 2018.             

Zapisnik sastavio:
Stipe Jurić
									      Predsjednik
								         Vijeća Gradske četvrti 
							                                 Sesvete

								             Stjepan Kezerić 

